b'\n_START_ARTICLE_\nTuol Sleng\n_START_PARAGRAPH_\nTuol Sleng on koulusta vankilaksi ja kuulustelukeskukseksi muunnettu rakennus Phnom Penhiss\xc3\xa4, Kambod\xc5\xbeassa. Vankilan koodinimi oli S-21. Laitosta johti entinen opettaja Kang Kek Ieu, sissinimelt\xc3\xa4\xc3\xa4n "Duch". Nyky\xc3\xa4\xc3\xa4n paikalla toimii vankilamuseo._NEWLINE_Punakhmerien valtakaudella 1975\xe2\x80\x931979 Tuol Slengiin koottiin yli 12\xc2\xa0000 vankia, yleens\xc3\xa4 puhutaan noin 17\xc2\xa0000 vangista. Vangituista ainakin 2\xc2\xa0000 oli lapsia. Eloonj\xc3\xa4\xc3\xa4neit\xc3\xa4 oli v\xc3\xa4h\xc3\xa4n, tiedettyj\xc3\xa4 selviytyji\xc3\xa4 on seitsem\xc3\xa4n viidest\xc3\xa4toista tuhannesta._NEWLINE_Punaisten khmerien hallitessa Kambod\xc5\xbeaa my\xc3\xb6s ulkomaalaisia katosi. Jotkut n\xc3\xa4ist\xc3\xa4 p\xc3\xa4\xc3\xa4tyiv\xc3\xa4t Tuol Slengiin._NEWLINE_Vankilan oli tarkoitus olla valtion vihollisten (koulutettu v\xc3\xa4ki, munkit, opiskelijat) kuulustelukeskus, mutta my\xc3\xb6s kokonaisia perheit\xc3\xa4 teloitettiin. Vangeilta haluttiin saada tunnustuksia ja nimi\xc3\xa4 kiduttamalla. Vangin keskim\xc3\xa4\xc3\xa4r\xc3\xa4inen viipymisaika vankilassa oli kolme kuukautta._NEWLINE_Vankeja kuoli teloituksen ohella aliravitsemukseen, kidutukseen ja huonoon hygieniaan. Alussa vangit haudattiin vankilan pihamaalle, mutta tilan loputtua teloittaminen ja hautaaminen siirrettiin Choeung Ekin kuolemankentille kaupungin ulkopuolelle._NEWLINE_Vietnamilaiset sotilaat l\xc3\xb6ysiv\xc3\xa4t vankilan vallattuaan kaupungin. Vain muutama lapsi l\xc3\xb6ytyi elossa, ja muut nelj\xc3\xa4toista viimeist\xc3\xa4 vankia oli puukotettu vuotamaan kuiviin vartijoiden paettua vankilasta kiireell\xc3\xa4. N\xc3\xa4iden nelj\xc3\xa4ntoista tuntemattoman uhrin haudat l\xc3\xb6ytyv\xc3\xa4t vankilan pihalta._NEWLINE_Virallisesti vankilaan tuotiin kuulusteltavaksi vain keskushallinnon vihollisia, mutta kansanvihollisia n\xc3\xa4htiin olevan kaikkialla. Koulutus tai sivistys olivat usein riitt\xc3\xa4v\xc3\xa4 syy vangitsemiseen, koska keskiluokka oli vallankumouksen tiell\xc3\xa4.'